ΓΡΑΠΤΗ ΕΡΩΤΗΣΗ E-2822/97 υποβολή: Wolfgang Kreissl-Dφrfler (V) προς την Επιτροπή (1 Σεπτεμβρίου 1997)

Θέμα: Περιβαλλοντικές ζημίες από την καταστροφή πλεονασμάτων οπωροκηπευτικών

Στην απάντησή της στην ερώτησή μου Ε-1705/97 ((ΕΕ C 76 της 11.3.1998, σελ. 43. )) η Επιτροπή ζητεί ακριβέστερες πληροφορίες, δεδομένου ότι δεν γνωρίζει το θέμα που θίγεται στην ερώτηση. Όπως φαίνεται, η Επιτροπή δεν αξιολογεί τις εκθέσεις του του Ελεγκτικού Συνεδρίου με μεγάλη ακρίβεια, διότι στην ετήσια έκθεση για το οικονομικό έτος 1994 (της 14ης Νοεμβρίου 1995), και δη στην παράγραφο 2.118 και εξής «Περιβαλλοντική επίπτωση των αποσυρομένων προϊόντων» (σελ. 79 του ελληνικού κειμένου) περιλαμβάνονται εκτενείς παρατηρήσεις επί του θέματος αυτού.

Στην έκθεση αναφέρονται τα εξής:

«Γενικά, το 60% των αποσυρομένων προϊόντων καταστρέφεται. Η χρησιμοποιούμενη μέθοδος συνίσταται στην ταφή των προϊόντων σε χωματερές ή στην αλλοίωσή τους με πετρέλαιο ή στη συμπίεσή τους. Η επανάληψη της πρακτικής αυτής επί πολλά έτη και οι τεράστιες ποσότητες των θαμμένων προϊόντων προκάλεσε πρόβλημα περιβαλλοντικής μόλυνσης στις περιφέρειες όπου καταστρέφονται τακτικά τα αποσυρόμενα προϊόντα.

Τα σάπια φρούτα έχουν μολύνει τα επιφανειακά και υπόγεια ύδατα στις εν λόγω περιοχές. Απαιτούνται σημαντικές επενδύσεις για την αντιμετώπιση του προβλήματος, με την κατασκευή ειδικών εγκαταστάσεων.

Επιπλέον, ορισμένες περιφέρειες καθιέρωσαν φόρους για την προστασία του περιβάλλοντος προοριζόμενους για τη διευκόλυνση της διάθεσης των προϊόντων αυτών.

Μπορεί η Επιτροπή, επί τη βάσει αυτών των συμπληρωματικών πληροφοριών, να απαντήσει στην ερώτησή μου σχετικά με τις περιβαλλοντικές ζημίες ανά κοινότητες, περιφέρειες και χώρες, καθώς και τις δαπάνες που απαιτούνται για την αποκατάσταση αυτών των περιβαλλοντικών ζημιών;

Απάντηση του κ. Fischler εξ ονόματος της Επιτροπής (16 Οκτωβρίου 1997)

Απαντώντας στην ετήσια έκθεση του Ελεγκτικού Συνεδρίου για το οικονομικό έτος 1994 ((ΕΕ C 303 της 14.11.1995 )), η Επιτροπή είχε υποδείξει ότι «τελεί εν γνώση των περιβαλλοντικών προβλημάτων που δημιουργεί η καταστροφή των οπωροκηπευτικών».

Για το λόγο αυτό, η πρόταση της Επιτροπής προς το Συμβούλιο, σχετικά με τη μεταρρύθμιση της κοινής οργάνωσης των αγορών των οπωροκηπευτικών, περιλάμβανε αρκετούς περιορισμούς ως προς το περιβάλλον και, κυρίως, την υποχρέωση που έχουν οι οργανώσεις παραγωγών και τα κράτη μέλη «για την εκπόνηση συγγραφής υποχρεώσεων που αφορούν τις μεθόδους απόσυρσης που σέβονται το περιβάλλον» (άρθρο 23 και 25 του κανονισμού (ΕΚ) αριθ. 2200/96) για την κοινή οργάνωση των αγορών στον τομέα των οπωροκηπευτικών ((ΕΕ L 297 της 21.11.1996 )).

Κάτι τέτοιο δεν αντιτίθεται στο γεγονός ότι η Επιτροπή, όπως η ίδια υπέδειξε στην απάντησή της στη γραπτή ερώτηση Ε-1705/97 του αξιότιμου μέλους του Κοινοβουλίου, δε γνώριζε τα συγκεκριμένα γεγονότα που περιλαμβάνονται στην προαναφερόμενη ετήσια έκθεση του Ελεγκτικού Συνεδρίου. Είναι γεγονός ότι η Επιτροπή δεν είχε ενημερωθεί για τις υπό εξέταση περιοχές, τα μέτρα που έλαβαν τα κράτη μέλη και τις συγκεκριμένες ζημίες στις οποίες αναφέρεται η έκθεση.

Η Επιτροπή ζήτησε από το Ελεγκτικό Συνέδριο συγκεκριμένες λεπτομέρειες (ζημιές, γεωγραφικές και διοικητικές περιοχές) σχετικά με τις υποθέσεις που αποτέλεσαν το αντικείμενο των γραπτών ερωτήσεων Ε-1901/96 και Ε-1902/96 ((ΕΕ C 60 της 26.02.1997 )). Για τα αποτελέσματα αυτής της έρευνας πρόκειται να ενημερώσει άμεσα το αξιότιμο μέλος του Κοινοβουλίου.